
A szervezeti célok megvalósításának és a jövőbeli vezetők kompetencia alapú képzésének összefüggése az NI Hungary Kft. Esetében

A vállalatok esetében a kialakult gazdasági helyzetben meghatározó szempont a versenyképesség. A folyamatosan változó piaci környezet és a növekvő igények miatt a piaci verseny egyre szorosabbá válik. A piaci pozíció megőrzéséhez nélkülözhetetlen a vezetés. Ahhoz, hogy egy szervezet gyorsan tudjon reagálni a gazdaság változásaira megfelelő vezetésre van szüksége. Ebből kifolyólag nagyon fontos, hogy a vezetők milyen kompetenciákkal rendelkeznek, és hogy mely kompetenciák azok, amelyek hozzájárulnak az eredményes vezetéshez.
Egy vezető felelőssége, hogy a vállalat jövőképéhez illeszkedő célokat és irányelveket határozzon meg. A célkitűzések hozzásegítik a szervezetet a rövid és hosszú távú piaci stabilitás eléréséhez. A vezetők szerepe, hogy a megfelelő kompetenciák alkalmazásával irányítsák a szervezet egészét a célok megvalósulása érdekében.
A dolgozatom célja egy modell megalkotása, amelyben kapcsolatot találok a szervezeti célok megvalósulása és a vezető utánpótlás képzése között az NI Hungary Kft esetében. Mindehhez megvizsgálom a kompetencia alapú vezetőképzésre megalkotott Next Generation Leadership programot.
Dolgozatom további célja, hogy megvizsgáljam a vezető utánpótlás kompetenciáit összevetve a jelenlegi vezetőkkel, illetve az NI által definiált hét kulcskompetenciával. Törekedtem arra, hogy a vezetés és a szervezeti célok megvalósulásában olyan kapcsolatot találjak, amely egyértelműen megmutatkozik a vizsgált célcsoport kompetenciáiban.
Az első megállapításom, hogy a programban résztvevő jövőbeli vezetők az NI által definiált hét kulcskompetenciával jelenleg részben rendelkeznek. Az ügyfélfókusz, az értékvezérelt vezetés, a partnerkapcsolatok építése, az önállóság és eredményorientáltság kompetenciákkal átlagban rendelkeznek. A mások fejlesztése és a döntéshozatal kompetenciák fejlesztendő területként jelennek meg esetükben.
A második megállapításom, hogy a jelenlegi vezetők kompetenciáival részben rendelkeznek a jövőbeli vezetők. Erre alapozva a fejlesztendő kompetenciák közé tartozik a megfelelő konfliktuskezelő mód megválasztása, az irányító hatékonyság és a támogató kommunikáció gyakorlása.
A kapott eredmények alapján megállapítható, hogy az általam megalkotott modell igazolódott. A piaci stabilitás és a szervezeti célok megvalósulása a vállalati vezetés felelőssége. Ehhez bizonyos vezetői kompetenciákkal kell rendelkezniük és a hosszú távú sikeresség érdekében tudásukat át kell adniuk a vezető utánpótlásnak.



